Alex Král

Alex Král (s. 19. toukokuuta 1998 Košice) on tšekkiläinen jalkapalloilija, pelipaikaltaan puolustava keskikenttäpelaaja. Hän kuuluu Venäjän Valioliigan Spartak Moskovan organisaatioon mutta pelaa kauden 2021–2022 lainalla Englannin Valioliigan West Ham Unitedissa. Hän on pelannut Tšekin maajoukkueessa vuodesta 2019.

Král edusti kotimaassaan Tepliceä ja Slavia Prahaa. Hän pelasi Tšekin jalkapalloliigassa 61 ottelua ja teki niissä yhden maalin. Hän voitti Slavia Prahassa Tšekin liigamestaruuden ja cupin vuonna 2019. Kaudella 2018–2019 hän pelasi Eurooppa-liigassa kuusi ottelua ja teki maalin vierasottelussa Sevillaa vastaan. Syyskuussa 2019 hän siirtyi Venäjälle Spartak Moskovaan. Hän on kauden 2020–2021 päättyessä pelannut Venäjän Valioliigassa 48 ottelua.

Král pelasi yli 60 ottelua Tšekin nuorisomaajoukkueissa. Hän edusti maataan alle 17-vuotiaiden EM-kilpailuissa 2015 ja alle 19-vuotiaiden EM-kilpailuissa 2017 Tšekin yltäessä välieriin. Tšekin A-maajoukkueessa hän pelasi ensimmäisen kerran maaliskuussa 2019 ystävyysottelussa Brasiliaa vastaan. Kesän 2021 EM-kilpailujen alkulohkossa hän pelasi avauskokoonpanossa ensimmäisessä ottelussa ja tuli vaihdosta kentälle kahdessa seuraavassa sekä pelasi muutaman minuutin myös voitokkaassa neljännesvälierässä Alankomaita vastaan. EM-kilpailujen päättyessä hän on pelannut 22 maaottelua ja tehnyt niissä kaksi maalia: lokakuussa 2019 ystävyysottelussa Pohjois-Irlantia ja marraskuussa 2019 EM-karsintaottelussa Kosovoa vastaan.

Lähteet 

Tšekkiläiset jalkapalloilijat
Vuonna 1998 syntyneet
Elävät henkilöt